CELEX: 62008CN0307
Language: el
Date: 2008-07-09 00:00:00
Title: Υπόθεση C-307/08: Προσφυγή της 9ης Ιουλίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/7
            
         Προσφυγή της 9ης Ιουλίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου
   (Υπόθεση C-307/08)
   (2008/C 272/09)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J.-P. Keppenne και R. Lyal)
   
      Καθού: Βασίλειο του Βελγίου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, λόγω του ότι δεν προλαμβάνει τη διπλή φορολόγηση των καταβαλλόμενων σε φυσικά πρόσωπα, εκ μέρους εταιριών εχουσών κατοικία σε άλλο κράτος μέλος ή κράτος ΕΟΧ/ΕΖΕΣ, μερισμάτων, το Βασίλειο του Βελγίου παρέβη τις υποχρεώσεις που υπέχει από το άρθρο 56 ΕΚ και από το άρθρο 40 της συμφωνίας για τον Ευρωπαϊκό Οικονομικό Χώρο
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή της, η Επιτροπή ισχυρίζεται ότι η βελγική φορολογική κανονιστική ρύθμιση εισάγει αδικαιολόγητο περιορισμό στην ελεύθερη κυκλοφορία των κεφαλαίων καθόσον επιβάλλει φόρο επί των καταβαλλόμενων σε φυσικά πρόσωπα, εκ μέρους εταιριών εχουσών κατοικία σε άλλο κράτος μέλος ή κράτος του Ευρωπαϊκού Οικονομικού Χώρου, μερισμάτων («εισερχομένων» μερισμάτων), όπως συμβαίνει με τα μερίσματα που διανέμουν οι εγκατεστημένες στο Βέλγιο εταιρίες («εγχώρια» μερίσματα), χωρίς να λαμβάνονται υπόψη οι παρακρατήσεις στην πηγή εντός του κράτους προελεύσεως των μερισμάτων. Μια τέτοια κανονιστική ρύθμιση επιβάλλει κυρώσεις στις διασυνοριακές συναλλαγές επί κεφαλαίων στο μέτρο που αποτρέπει τους ιδιώτες φορολογουμένους να επενδύουν σε μετοχές αλλοδαπών εταιριών, ενώ παράλληλα συνιστά για τις έχουσες την έδρα τους σε άλλα κράτη μέλη εταιρίες εμπόδιο για τη συγκέντρωση κεφαλαίων στο Βέλγιο.